אושיק לוי

אושיק (אושר) לוי (נולד ב-7 באפריל 1944) הוא זמר ושחקן ישראלי. אושיק לוי נולד בשנת 1944 בשם אושר לוי, גדל והתחנך בבני ברק ובירושלים. אביו היה ממוצא תימני-בולגרי ואמו ממוצא בוכרי-יווני. הוא אחיו של הזמר אברהם לוי, המוכר יותר בשם הבמה "לוליק". את הקריירה המוזיקלית שלו החל בגיל 16 בהופעת בכורה בתוכנית "חץ וקשת" בגלי צה"ל. לאחר שירותו הצבאי בלהקת פיקוד המרכז, הקים, באמצע שנות השישים, את להקת "רביעיית הטיילת", יחד עם גבי ברלין, חדוה עמרני, דוד טל (רוזנטל) ואריה גרנות. הלהקה עבדה עם יוסי בנאי כפזמונאי וכבמאי ועם רפי בן-משה כמפיק המוזיקלי. לאחר מכן, שיחק לוי בהפקה המקורית של המחזמר "קזבלן", בתפקיד אחד מחבורת "הברילנטינים". בסוף שנות השישים היה חבר בהרכב "שלישיית התאומים", יחד עם חנן גולדבלט ופופיק ארנון. יחד עם גולדבלט, הוא אף השתתף בגרסה השלישית של המופע המוזיקלי "תל אביב הקטנה". ב-1966 שיחק לוי עם שלישיית התאומים בתפקידו הקולנועי הראשון, בסרטו של ישראל בקר ובכיכובו של מייק בורשטיין "שני קוני למל". ב-1967 שיחק בסרטו של אפרים קישון "ארבינקא". סרטו השלישי היה "הצד השני" בבימויו של אורי זוהר (1968). ב-1969 שיחק בסרטו של מנחם גולן "מרגו שלי" ובסרטו של אפרים קישון "תעלת בלאומילך". ב-1970 שיחק בסרטו של מנחם גולן "לופו". בפברואר 1971 הוציא את אלבום הסולו הראשון שלו, "קצת שקט", שהתאפיין בסגנון של פופ ורוק וכלל בין היתר את הלהיט "חוזה לך ברח" (רוטבליט / חנוך). במחציתו הראשונה של האלבום ניגנה להקת ה"צ'רצ'ילים", ובמחציתו השנייה להקת "זיעה קרה" בה היו חברים אלונה טוראל, אהרל'ה קמינסקי ושמוליק ארוך. שירים נוספים ידועים מהאלבום הם: "לא יודעים" (דיין / קריבושי) ו"לישון לישון" (אריאל / חנוך). באותה שנה ביצע לוי את השיר "בלדה לשוטר" (מנור / הירש) מהסרט "השוטר אזולאי", שהפך לימים לאחד מלהיטיו הגדולים ביותר. שיר נושא לסרט נוסף, "עיר מקלט" (מנור / הירש) שר לוי שנה לאחר מכן לסרט הקולנוע "כץ וקרסו". באפריל 1971 השתתף בפסטיבל הזמר והפזמון תשל"א עם השיר "אליק השחף שלי" (מילים: ליאורה ברש, לחן: דן זכאי, עיבוד: אלברט פיאמנטה). בשנת 1972 שיחק בתפקיד הראשי בסרטו של פול ל. סמית', "ז'אקו והיצאניות", לצידו של דודו טופז, סרט שנחשב ייחודי בשל סצינות סקס ועירום, מה שלא היה מקובל באותה תקופה בקולנוע הישראלי. ב-1973 השתתף בסרטו של יואל זילברג, "חכם גמליאל", לצידו של יוסי בנאי. בשנת 1974 השתתף בתוכנית הטלוויזיה לילדים, "חג לי", לצד שוקולד מנטה מסטיק ועמוס טלשיר ששודרה בערוץ 1. אלבום הסולו השני, בשם הפשוט "אושיק לוי", יצא בסוף דצמבר 1974, הופק על ידי מתי כספי וכלל את השירים שהפכו למזוהים עמו עד היום: "זה מכבר", "אגדת דשא", "יונתן סע הביתה", "לא הכרתי אותך", ו"ניגון עתיק" (בלחן של אלטר). באלבום השתתפו טובי המוזיקאים של התקופה: ריקי גל, רותי נבון, קובי אושרת, להקת שוקולד מנטה מסטיק, חנן יובל ועוד. משנת 1975 נמנה עם צוות מגישי תוכנית הטלוויזיה לילדים, "טלפלא" ששודרה בערוץ 1. בשנת 1976 הוציא בשיתוף עם המלחין והמפיק נפתלי אלטר שהלחין את כל השירים באלבום הסולו השלישי בשם "איפה טעינו", בו נכללו השירים: "איפה טעינו" שכתב זאב טנא, "זכרון יעקב" אותו כתב אלטר בעצמו, "סימן שבא שבת" שכתב אהוד מנור, "תור א. ב. ג." (שכתב מאיר אריאל והוא מעין גרסה מוקדמת לשיר "טרמינל לומינלט"), ו"עד הבוקר" שכתב לוי עם יעקב גלעד ונפתלי אלטר. באותה שנה שיחק לוי בסרטו של אסי דיין "גבעת חלפון אינה עונה" בתפקיד ג'חנון ושיחק בסרט "מבצע ספטמבר השחור". בדצמבר 1978 השתתף בפסטיבל שירי הילדים מספר 9 עם השיר "טוליק" (שנכתב על תובל גבירצמן) שהגיע למקום השלישי. ב-1979 הוציא את האלבום "חדש וקצת ישן" שכלל שירים קודמים מהקריירה שלו שהוקלטו מחדש, וארבעה שירים חדשים שהוקלטו לאלבום שמתוכם הצליחו "טוב לחיות בעד ארצנו" ו"אל תלכי לבד". בשנת 1981 שיחק בתפקיד הראשי בסרטו של ניסים דיין, "סופו של מילטון לוי", לצידם של דב גליקמן ואבנר חזקיהו. כמו כן, הוציא את השיר "ציפור אחת ביד" (מילים: יוסי בנאי, לחן: יהודית רביץ) שזכה להצלחה יחסית. בסוף השנה השתתף בפסטיבל חיפה לשירי הילדים הראשון, שמאוחר יותר שונה שמו באופן רשמי לפסטיגל, עם השיר "דג זהב" (מילים: אפרים סידון, לחן: עוזי חיטמן, עיבוד: רוני וייס). בדצמבר 1982, השתתף בפסטיבל שירי הילדים מספר 13 עם השיר "ילד אתה שואל" שכתב והלחין עוזי חיטמן ועיבד מתי כספי. ב-1983 שיחק בסרט "אני והמאהב של אשתי". בשנת 1984 הוציא את האלבום "לילות שרב" בשיתוף מלא הפעם עם זאב טנא שכתב את כל מילות השירים באלבום, אותו עיבד מתי כספי. מתוך האלבום הצליחו השירים: "כמו בסרט" (לחן: יהודית רביץ), "קיוויתי שתביני", "אין מקום להפתעות" (לחן: יהודה פוליקר), "לילות שרב", שרה ודוד" (לחן: נפתלי אלטר), "רעידת אדמה" (לחן: קורין אלאל) ו"למה לי להסתבך". בדצמבר אותה שנה השתתף בפסטיגל מספר 4 עם השיר "עושה את עצמי" (מילים ולחן: עוזי חיטמן, ועיבוד: רוני וייס). בשנה זו שיחק בתוכנית "בלי סודות" ללימוד יסודות הקריאה ושיחק בסרט "עדות מאונס". בשנת 1986, שיחק בסרטו של נפתלי אלטר, "השגעון הגדול", לצידו של ספי ריבלין. בספטמבר 1990 הוציא את האלבום "בקצה ילדות", ששיריו נכתבו על פי מנגינות ספרדיות שלוי זכר מילדותו, בו בלט במיוחד השיר "יד קטנה" (מילים: רחל שפירא, עיבוד: עדי רנרט) בשנת 1991 שיחק בסרטו של ינקול גולדווסר, "מעבר לים". הסרט זכה להצלחה רבה, וזכה בתשעה פרסי האוסקר הישראלי. ב-1995 הוציא את האלבום "לפעמים" שהורכב משירי ילדים של יהודה אטלס בלחניו של נפתלי אלטר. ב-1996 שיחק במחזמר "ספר הג'ונגל" כמחליף של ששי קשת בתפקיד באגירה. בשנת 2003 יצא לאור האלבום "אושיק לוי וחברים בהופעה חיה - אבל כולם", שתיעד הופעה בה ביצע לוי דואטים לשיריו עם אמנים שונים, במיוחד הדואט עם אסף אמדורסקי בשיר "יונתן סע הביתה", שזכה להצלחה. בשנת 2005 פורסם השיר "אהבתי", שכתב יענקל'ה רוטבליט והלחין יהודה פוליקר, אשר נכלל באלבום "אומר שירו בשקט". בשנת 2006 התארח לוי בהופעת הצמד הבריטי "מטאפיקס" בתל אביב, לביצוע מיוחד של שירם "11:30" המכיל קטע מסומפל מ"חוזה לך ברח". בשנות האלפיים שיחק לוי במספר סדרות וטלנובלות ישראליות: בשנת 2001 שיחק בסדרת הטלוויזיה "טירונות" בתפקיד חוקר משטרה, וב"לגעת באושר", בתפקיד מייק, אחיו של דן (אלי דנקר). בשנת 2004 שיחק בסיטקום לנוער "הפיג'מות" בתפקיד עזרא, בעל בית מלון בנתניה. בשנים 2006 ו-2007 שיחק ב"השיר שלנו" בתפקיד דובה הרמטכ"ל, ושיחק גם בסדרה "בובות". ב-2012 שיחק בסרטו של אסי דיין "ד"ר פומרנץ". ב-2013 שיחק בסרטו של איתן פוקס "בננות". ב-2018 עלתה לשידור בערוץ חינוכית 23 הסדרה הקומית "קופה ראשית", בה השתתף לוי בתפקיד חזי הירקן. ב-2021 הוציא את הסינגל "דמעות שמחה" שנכתב על ידי פיטר רוט. באותה שנה השתתף באלבומו של הראפר טונה, "מזרח פרוע", בשיר "שובו של מרדכי" יחד עם הראפר טדי נגוסה. ב-22 בינואר 2023 הוציא את הסינגל "מתגעגע", וב-16 ביוני של אותה השנה הוציא את הסינגל "עד שנגיע" יחד עם חדוה עמרני. ב-7 באפריל 2024, הוציא את הסינגל "מחר" לציון יום הולדתו ה-80. הוא קיבל את השיר בינואר של אותה השנה, אותו כתבה לירון בן שמעון והלחין עינן פרל. לוי היה נשוי לעירית רזילי, שהייתה דוגמנית ושחקנית, ולהם בן ובת. לאחר גירושיהם נישא לעדנה, ממנה התאלמן ב-2020, ולהם שתי בנות. הוא מתגורר בהרצליה. רביעיית הטיילת (1964) הערב יוצאים (1966) רבותי פצצה (1969) רבותיי פצצה - שירים ומערכונים (הוצאה מחודשת, 2003) "קצת שקט" (יוני 1971) "אושיק לוי" (ינואר 1974), "איפה טעינו" (ספטמבר 1976) "חדש וקצת ישן" (ינואר 1979) "לילות שרב" (דצמבר 1984) "בקצה ילדות" (1990) "לפעמים, לא בכוונה" (1995) "אומר שירו בשקט" (2005) "קול וחומר" (2010) אבל כולם - אושיק לוי וחברים (2003) זה מכבר (1998) אושיק לוי האלבומים המקוריים (2011) שירים מובחרים (2013) תמונה (2021) - עם נתן סלור שובו של מרדכי (2022) - עם טונה וטדי נגוסה שני קוני למל (1966) ארבינקא (1967) הצד השני (1968) תעלת בלאומילך (1969) מרגו שלי (1969) לופו (1970) ז'אקו והיצאניות (1972) חכם גמליאל (1973) גבעת חלפון אינה עונה (1976) לופו בניו יורק (1976) מבצע ספטמבר השחור (1976) סופו של מילטון לוי (1981) אני והמאהב של אשתי (1983) עדות מאונס (1984) השגעון הגדול (1986) מעבר לים (1991) נקמה יהודית (1997) חוזה לך ברח (2003) ד"ר פומרנץ (2012) בננות (2013) קופה ראשית (2018) מדיה וקבצים בנושא אושיק לוי בוויקישיתוף אתר האינטרנט הרשמי של אושיק לוי אושיק לוי, סרטונים בערוץ היוטיוב אושיק לוי, במיזם "אישים" לתיעוד היצירה הישראלית אושיק לוי, במסד הנתונים הקולנועיים IMDb (באנגלית) אושיק לוי, באתר "אידיבי", מאגר הידע העברי לקולנוע ישראלי ועולמי אושיק לוי, באתר ספר הקולנוע הישראלי אושיק לוי, באתר שירונט אושיק לוי, באתר MusicBrainz (באנגלית) אושיק לוי, באתר Discogs (באנגלית) אושיק לוי, באתר Tab4u אושיק לוי, באתר סטריאו ומונו אושיק לוי, דף שער בספרייה הלאומית אושיק לוי, באתר MOOMA (בארכיון האינטרנט) תמר סוקניק‏, למי שייך "חוזה לך ברח"?, באתר וואלה, 1 במרץ 2006 חן לב, הדרך קצרה, החוג צומצם: ריאיון עם אושיק לוי, באתר nrg‏, 17 בספטמבר 2010 אושיק לוי בציפורי לילה מתגעגעות, גלי צה"ל, 21 באוגוסט 2011 אלקנה שור, הדרך קצרה, החשבון לא הושלם: לאושיק לוי כבר אין חלומות, באתר nrg‏, 18 בנובמבר 2011 רועי בהריר, טחנות רוח: התחנות התרבותיות של אושיק לוי, באתר nrg‏, 11 בפברואר 2012 אור ברנע, מה שמתחשק לי זה לשמוע את אושיק לוי, 29 בספטמבר 2012 דודי פטימר, ‏אושיק לוי: "לא משמיעים אותי ברדיו ונותנים לי תירוצים הזויים", באתר מעריב אונליין, 19 בפברואר 2019 דנית צמית, אושיק לוי: "האלבום שלי נמכר ב-2,000 שקלים", 9 באוקטובר 2019 על פי הכתבה יוסי חרסונסקי, אושיק לוי מבקש קצת שקט, מעריב, 9 ביוני 1971 היכל האומנות על הר הכרמל, מעריב, 24 באוקטובר 1965 יוסי חרסונסקי, אושיק לוי מבקש קצת שקט, מעריב, 9 ביוני 1971 יוסי חרסונסקי, הפזמונים ה"חזקים" של אושיק, מעריב, 25 בדצמבר 1974 תקליט שני לאושיק לוי, דבר, 15 בינואר 1975 אושיק לוי מציין יום הולדת 80 עם שיר חדש - 'מחר', באתר ערוץ 7, 7 באפריל 2024 ירין כץ, כחומר ביד היוצר: על האלבום החדש של אושיק לוי, באתר nrg‏, 27 בספטמבר 2010